DA Den Europæiske Unions Tidende L 148/25

KOMMISSIONENS FORORDNING (EF) Nr. 884/2005

af 10. juni 2005

om fastlæggelse af procedurer for Kommissionens inspektioner inden for maritim sikring

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets forordning (EF) nr. 725/2004 af 31. marts 2004 om bedre sikring af skibe og havnefaciliteter (1), særlig artikel 9, stk. 4, og

ud fra følgende betragtninger:

(1) For at overvåge medlemsstaternes anvendelse af forordning (EF) nr. 725/2004 bør Kommissionen påbegynde sine inspektioner seks måneder efter, at den pågældende forordning er trådt i kraft. Der er behov for at foretage inspektioner under Kommissionens tilsyn for at kontrollere effektiviteten af de nationale kvalitetskontrolsystemer og foranstaltninger, -procedurer og -strukturer inden for maritim sikring.

(2) Det Europæiske Agentur for Søfartssikkerhed, der er oprettet ved Europa-Parlamentets og Rådets forordning (EF) nr. 1406/2002 (2), bør yde Kommissionen teknisk bistand i udførelsen af dens opgaver i forbindelse med inspektion af skibe, relevante rederier og anerkendte sikringsorganisationer.

(3) Kommissionen bør koordinere tidsplanen for og forberedelsen af sine inspektioner med medlemsstaterne. Kommissionens inspektionshold bør omfatte kvalificerede nationale inspektører, når de er til rådighed.

(4) Kommissionens inspektioner bør gennemføres i henhold til en fastsat procedure og en standardmetode.

(5) Følsomme oplysninger i relation til inspektioner bør behandles fortroligt.

(6) Foranstaltningerne i denne forordning er i overensstemmelse med udtalelse fra det udvalg, der er nedsat ved artikel 11, stk. 1, i forordning (EF) nr. 725/2004 —

UDSTEDT FØLGENDE FORORDNING:

KAPITEL I

GENSTAND OG DEFINITIONER

Artikel 1

Genstand

I denne forordning fastsættes procedurerne for Kommissionens inspektioner til overvågning af anvendelsen af forordning (EF) nr. 725/2004 i forhold til den enkelte medlemsstat og til de enkelte havnefaciliteter og relevante rederier.

Disse inspektioner skal udføres på en gennemskuelig, effektiv, harmoniseret og konsekvent måde.

Artikel 2

Definitioner

I denne forordning forstås ved:

1) »Kommissionens inspektion«: en undersøgelse af medlemsstaternes nationale kvalitetskontrolsystemer, foranstaltninger, procedurer og strukturer inden for maritim sikring, som foretages af Kommissionens inspektører for at fastslå, om forordning (EF) nr. 725/2004 overholdes

2) »Kommissionens inspektør«: en person, der opfylder kravene i artikel 7, og som er ansat af Kommissionen eller af Det Europæiske Agentur for Søfartssikkerhed, eller en national inspektør, der er bemyndiget af Kommissionen til at deltage i Kommissionens inspektioner

3) »national inspektør«: en person, der er ansat af en medlemsstat som maritim sikringsinspektør, og som besidder de af den pågældende medlemsstats fastsatte kvalifikationer

4) »udvalg«: det udvalg, der er nedsat ved artikel 11, stk. 1, i forordning (EF) nr. 725/2004

5) »objektive beviser«: kvantitative eller kvalitative oplysninger, optegnelser eller undersøgelsesresultater vedrørende sikring eller vedrørende eksistensen og opfyldelsen af et krav i henhold til forordning (EF) nr. 725/2004, der bygger på observation, måling eller prøvning, og som kan verificeres

6) »observation«: et undersøgelsesresultat, der er fremkommet under en kommissionsinspektion, og som understøttes af objektive beviser

7) »afvigelse«: en observeret situation, hvor det fremgår af objektive beviser, at krav i henhold til forordning (EF) nr. 725/2004 ikke er opfyldt, således at der må træffes udbedrende foranstaltninger

8) »grov afvigelse«: en påviselig afvigelse, som udgør en alvorlig trussel mod den maritime sikring og kræver udbedrende foranstaltninger omgående, herunder undladelse af effektivt og systematisk at opfylde et krav i henhold til forordning (EF) nr. 725/2004

9) »kontaktpunkt«: det organ, som de enkelte medlemsstater udpeger som kontaktpunkt for Kommissionen og andre medlemsstater og som ansvarlig for at fremme, overvåge og informere om gennemførelsen af de foranstaltninger til maritim sikring, der er fastsat i forordning (EF) nr. 725/2004

10) »relevant rederi«: en enhed, der skal udpege et rederis sikringsofficer, et skibs sikringsofficer eller en havnefacilitets sikringsansvarlige, eller som har ansvaret for gennemførelsen af et skibs sikringsplan eller en havnefacilitets sikringsplan, eller som er en af en medlemsstat anerkendt sikringsorganisation

11) »prøvning«: afprøvning af maritime sikringsforanstaltninger, hvorunder der simuleres hensigt til at begå en ulovlig handling, med henblik på at undersøge effektiviteten og gennemførelsen af de eksisterende sikringsforanstaltninger.

KAPITEL II

ALMINDELIGE KRAV

Artikel 3

Medlemsstaternes samarbejde

Medlemsstaterne samarbejder med Kommissionen om gennemførelsen af dennes inspektionsopgaver, uden at dette dog berører Kommissionens ansvarsområder. Dette samarbejde skal finde sted i forberedelses-, kontrol- og rapporteringsfasen.

Artikel 4

Udøvelse af Kommissionens beføjelser

1. Hver medlemsstat sikrer, at Kommissionens inspektører kan udøve deres beføjelser til at inspicere de aktiviteter med hensyn til maritim sikring, der udføres af de i henhold til forordning (EF) nr. 725/2004 kompetente myndigheder og af relevante rederier.

2. Hver medlemsstat sikrer, at Kommissionens inspektører efter anmodning får adgang til alle sikringsrelevante dokumenter, herunder:

a) det nationale program til gennemførelse af forordning (EF) nr. 725/2004, som er omhandlet i forordningens artikel 9, stk. 3

b) de oplysninger, der er afgivet af kontaktpunktet, og de kontrolrapporter, som er omhandlet i artikel 9, stk. 4, i forordning (EF) nr. 725/2004.

3. Støder Kommissionens inspektører på vanskeligheder i forbindelse med udførelsen af deres hverv, bistår de pågældende medlemsstater på enhver måde inden for rammerne af deres beføjelser Kommissionen i udførelsen af dens opgave.

Artikel 5

Nationale inspektørers deltagelse i Kommissionens inspektioner

1. Medlemsstaterne bestræber sig på at stille nationale inspektører, som kan deltage i Kommissionens inspektioner, herunder de tilhørende forberedelses- og rapporteringsfaser, til rådighed for Kommissionen.

2. Nationale inspektører kan ikke deltage i Kommissionens inspektioner i den medlemsstat, hvor den pågældende er ansat.

3. Hver medlemsstat meddeler Kommissionen en liste over nationale inspektører, som Kommissionen kan anmode om at deltage i Kommissionens inspektion.

Listen ajourføres mindst ved udgangen af juni hvert år, og den udarbejdes første gang senest otte uger efter denne forordnings ikrafttrædelse.

4. Kommissionen meddeler udvalget de lister, der er nævnt i stk. 3, første afsnit.

5. Finder Kommissionen, at der bør deltage en national inspektør i en konkret inspektion, anmoder den medlemsstaterne om oplysninger om, hvilke nationale inspektører der er til rådighed med henblik på at foretage den pågældende inspektion. Sådanne anmodninger fremsættes normalt senest otte uger, før inspektionen skal finde sted.

6. Udgifterne til de nationale inspektørers deltagelse i Kommissionens inspektionsaktiviteter dækkes af Kommissionen i overensstemmelse med Fællesskabets regler.

Artikel 6

Teknisk bistand fra Det Europæiske Agentur for Søfartssikkerhed ved Kommissionens inspektioner

1. Når Det Europæiske Agentur for Søfartssikkerhed yder Kommissionen teknisk bistand i henhold til artikel 2, litra b), nr. iv), i forordning (EF) nr. 1406/2002, stiller agenturet tekniske eksperter til rådighed, som kan deltage i Kommissionens inspektioner, herunder de tilhørende forberedelses- og rapporteringsfaser.

2. Kommissionen meddeler udvalget en liste over de tekniske eksperter fra Det Europæiske Agentur for Søfartssikkerhed, som den kan anmode om at deltage i en inspektion.

Artikel 7

Kvalifikations- og uddannelseskrav til Kommissionens inspektører

1. Kommissionens inspektører skal have relevante kvalifikationer, herunder tilstrækkelig teoretisk og praktisk erfaring inden for maritim sikring. Dette omfatter normalt:

a) et indgående kendskab til maritim sikring og til, hvordan dette anvendes på de operationer, der undersøges

b) et godt praktisk kendskab til sikkerhedsteknologier og -metoder

c) kendskab til inspektionsprincipper, -procedurer og -metoder

d) praktisk kendskab til de operationer, der undersøges.

2. For at være kvalificeret til at foretage Kommissionens inspektioner skal Kommissionens inspektører have fuldført en uddannelse hertil.

Uddannelsen af nationale inspektører, der skal kunne fungere som Kommissionens inspektører, skal:

a) være godkendt af Kommissionen

b) omfatte et grundkursus og løbende efteruddannelse

c) sikre, at arbejdet udføres til en tilstrækkelig standard, med henblik på at kontrollere, om sikringsforanstaltningerne er gennemført i overensstemmelse med forordning (EF) nr. 725/2004.

3. Kommissionen sikrer, at Kommissionens inspektører opfylder kravene i stk. 1 og 2.

KAPITEL III

PROCEDURER VED KOMMISSIONENS INSPEKTIONER

Artikel 8

Varsling af inspektioner

1. Kommissionen giver kontaktpunktet i den medlemsstat, på hvis område der skal foretages inspektion, mindst seks ugers varsel inden inspektionen. Under ekstraordinære omstændigheder kan varselsperioden forkortes.

Medlemsstaterne træffer alle nødvendige forholdsregler for at sikre, at anmeldelsen af en inspektion holdes fortrolig, så det sikres, at inspektionsprocessen ikke bringes i fare.

2. Kontaktpunktet underrettes på forhånd om det planlagte omfang af Kommissionens inspektion.

Når der skal ske inspektion af en havnefacilitet, og inspektionen skal omfatte skibe, der ligger ved faciliteten under inspektionen, skal kontaktpunktet underrettes herom i varslet.

3. Kontaktpunktet skal:

a) underrette den relevante kompetente myndighed i medlemsstaten om inspektionen og

b) meddele Kommissionen, hvem disse relevante myndigheder er.

4. Kontaktpunktet skal mindst 24 timer forud for en inspektion meddele Kommissionen navnet på flagstaten for og IMO-nummeret på hvert skib, der forventes under inspektionen at ligge ved en havnefacilitet, der skal inspiceres i henhold til varslet efter stk. 2, andet afsnit.

5. Når flagstaten er en medlemsstat, underretter Kommissionen om muligt kontaktpunktet i denne medlemsstat om, at skibet muligvis vil blive inspiceret, når det ligger ved havnefaciliteten.

6. Når inspektionen af en havnefacilitet i en medlemsstat skal omfatte et skib, der fører den pågældende medlemsstats flag, tager kontaktpunktet kontakt med Kommissionen for at afklare, om skibet faktisk vil ligge ved havnefaciliteten under inspektionen.

7. Kommissionens inspektioner udføres under ledelse af den medlemsstat, hvor den havnefacilitet er beliggende, der træffer kontrol- og overensstemmelsesforanstaltninger i henhold til regel 9 i SOLAS-konventionens særlige tiltag til fremme af maritim sikring, når:

a) skibets flagstat ikke er en medlemsstat, eller

b) skibet ikke var nævnt i de oplysninger, der blev meddelt i medfør af stk. 4.

8. Når der gives varsel om en inspektion til kontaktpunktet, kan der også sendes et spørgeskema, som skal udfyldes af den eller de relevante kompetente myndigheder inden inspektionen, samt en anmodning om de dokumenter, der er nævnt i artikel 4, stk. 2.

Det angives i varslet, hvornår det udfyldte spørgeskema og de i artikel 4, stk. 2, nævnte dokumenter skal returneres til Kommissionen.

Artikel 9

Forberedelse af inspektioner

1. Kommissionens inspektører foretager forberedelser for at sikre effektivitet, præcision og konsekvens i inspektionerne.

2. Kommissionen oplyser kontaktpunkterne om navnene på de inspektører fra Kommissionen, der er blevet bemyndiget til at udføre en inspektion, samt andre relevante oplysninger.

3. For hver inspektion udpeger kontaktpunktet en koordinator, som forestår de praktiske foranstaltninger i forbindelse med de inspektioner, der skal gennemføres.

Artikel 10

Foretagelse af inspektioner

1. Der anvendes en standardmetode til at overvåge, at medlemsstaterne anvender kravene til maritim sikring i forordning (EF) nr. 725/2004.

2. Medlemsstaterne sikrer, at Kommissionens inspektører ledsages under hele inspektionen.

3. Når et skib, der ligger ved en havnefacilitet, skal inspiceres, og skibets flagstat ikke er den medlemsstat, hvor havnefaciliteten er beliggende, sikrer sidstnævnte medlemsstat, at Kommissionens inspektører ledsages af en ansat fra den myndighed, der er omhandlet i artikel 8, stk. 2, i forordning (EF) nr. 725/2004, under inspektionen af skibet.

4. Kommissionens inspektører skal medbringe et identitetskort, der bemyndiger dem til at udføre inspektioner på Kommissionens vegne. Medlemsstaterne sikrer, at Kommissionens inspektører kan få adgang til alle de områder, som skal inspiceres.

5. Der må kun foretages prøvning efter forudgående underretning af og aftale med kontaktpunktet om prøvningens omfang og formål. Kontaktpunktet foretager den fornødne koordinering med de berørte kompetente myndigheder.

6. Uden at dette berører artikel 11, giver Kommissionens inspektører, når det er hensigtsmæssigt og praktisk muligt, på stedet et uformelt, mundtligt resumé af deres observationer.

Kontaktpunktet informeres omgående om enhver grov afvigelse fra forordning (EF) nr. 725/2004, der måtte være konstateret under Kommissionens inspektion, inden der udfyldes en inspektionsrapport i overensstemmelse med artikel 11.

Artikel 11

Inspektionsrapport

1. Senest seks uger efter afslutningen af en inspektion sender Kommissionen den pågældende medlemsstat en inspektionsrapport.

2. Når et skib er blevet inspiceret under inspektionen af en havnefacilitet, sendes de relevante dele af inspektionsrapporten også til flagmedlemsstaten, hvis denne er en anden end den medlemsstat, hvor inspektionen fandt sted.

3. Medlemsstaten orienterer de inspicerede enheder om de observationer, der er gjort under inspektionen.

4. I rapporten anføres de observationer, der er gjort under inspektionen, i detaljer med angivelse af alle tilfælde af afvigelse eller grov afvigelse fra forordning (EF) nr. 725/2004.

Rapporten kan indeholde henstillinger om udbedrende foranstaltninger.

5. Ved vurderingen af gennemførelsen af forordning (EF) nr. 725/2004 anvendes følgende klassifikation for hver af rapportens observationer:

a) fuld overensstemmelse

b) overensstemmelsen bør forbedres

c) afvigelse

d) grov afvigelse

e) ikke relevant

f) ikke bekræftet.

Artikel 12

Medlemsstatens svar

1. Senest tre måneder efter afsendelsen af en inspektionsrapport skal medlemsstaten forelægge Kommissionen et skriftligt svar på rapporten, hvori den:

a) kommenterer observationerne og henstillingerne og

b) forelægger en handlingsplan med specificerede tiltag og tidsfrister for afhjælpning af eventuelle påpegede mangler.

2. Hvis en inspektionsrapport ikke påpeger nogen afvigelse eller grov afvigelse fra forordning (EF) nr. 725/2004, kræves der ikke noget svar.

Artikel 13

Kommissionens foranstaltninger

1. Er der konstateret afvigelse eller grov afvigelse fra forordning (EF) nr. 725/2004, kan Kommissionen efter modtagelsen af medlemsstatens svar tage følgende skridt:

a) forelægge medlemsstaten sine bemærkninger eller anmode om yderligere oplysninger for at afklare svaret eller dele af dette

b) udføre en opfølgende inspektion for at kontrollere gennemførelsen af de udbedrende foranstaltninger — en sådan opfølgende inspektion anmeldes mindst to uger i forvejen

c) indlede en traktatbrudsprocedure mod den pågældende medlemsstat.

2. Skal der foretages en opfølgende inspektion af et skib, underretter flagmedlemsstaten om muligt Kommissionen om skibets næste anløbshavne, så denne kan træffe beslutning om, hvor og hvornår den opfølgende inspektion skal finde sted.

KAPITEL IV

ALMINDELIGE OG AFSLUTTENDE BESTEMMELSER

Artikel 14

Følsomme oplysninger

Medmindre andet følger af artikel 13 i forordning (EF) nr. 725/2004, skal Kommissionen behandle følsomme dokumenter angående inspektioner som fortrolige oplysninger.

Artikel 15

Kommissionens inspektionsprogram

1. Kommissionen skal rådføre sig med udvalget om prioriteterne for gennemførelsen af dens inspektionsprogram.

2. Kommissionen skal regelmæssigt oplyse udvalget om gennemførelsen af inspektionsprogrammet og om inspektionsresultaterne.

Artikel 16

Information til medlemsstaterne om tilfælde af grov afvigelse

Hvis der i forbindelse med en inspektion konstateres grov afvigelse fra forordning (EF) nr. 725/2004, og dette skønnes at have væsentlig betydning for det samlede niveau for maritim sikring i Fællesskabet, skal Kommissionen efter at have sendt inspektionsrapporten til den berørte medlemsstat omgående informere de øvrige medlemsstater herom.

Artikel 17

Revision

Første gang senest den 31. december 2006 og derefter med regelmæssige mellemrum foretager Kommissionen en revision af sin inspektionsordning, herunder særlig af ordningens effektivitet.

Artikel 18

Ikrafttrædelse

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 10. juni 2005. På Kommissionens vegne Jacques BARROT Næstformand

(1) EUT L 129 af 29.4.2004, s. 6.

(2) EFT L 208 af 5.8.2002, s. 1. Senest ændret ved forordning (EF) nr. 724/2004 (EUT L 129 af 29.4.2004, s. 1).